七言律诗(续上)
月波楼鉴远堂之后为月波楼登楼则后湖之水在我几席月夕涌金荡漾堤影苍茫几不知为前后湖矣
七言律诗
因迥为楼号月波,月波妙处会心多。
前湖水合后湖水,镜里娥分轮里娥。
对影凭参李白句,驻晖谁藉鲁阳戈。
涌金闻说馀杭好,拟待明春较若何。
畅春园集凤轩恭候皇太后问安之作
七言律诗
熙春翟辇奉游观,莅止趋迎敬问安。
夹路新耕曾志喜,满园韶景更承欢。
风前花意辉横埭,雨后云容罨远峦。
祈岁慰馀追赏乐,晖晖迟日爱频看。
七言律诗
初春启驾暮春回,花事犹然及胜开。
烟重柳轻难辨陌,月明李碧好登台。
景醺蜂蝶迷芳埒,润逼园林绝点埃。
刚到山村阅耕者,东风又送雨丝来。
七言律诗
率吟遣闷岂成诗,拙巧无心较速迟。
锦卉幸稀风作祟,针秧常护雨称时。
今年深志东皇喜,迩日偏怀子夏悲。
痛定定应知过痛,自知过痛痛谁知。
七言律诗
欲寻佳处散愁思,清跸朝来驻静宜。
花药将阑行入夏,林泉小别动经时。
名山未觉春兮乐,至圣犹遭鲤也悲。
况复勤农频望泽,嗟予那易展双眉。
七言律诗
前朝好雨虞微少,今日优霖庆渥沾。
愁是分当欣亦实,时惟所遇命难兼。
肯教伤子萦深抱,且励安民乐引恬。
那更閒心惜春去,绿皋水足看秧添。
四月朔日进宫斋戒自昆明湖进舟至万寿寺川路晓烟未泮麦畴宿雾犹浓触景成欣援毫得句
七言律诗
雨后明湖潋涨痕,爱寻溪路远尘喧。
馨香饼饵酬殷望,澄动川云供静存。
适为肃斋还内禁,得教小憩驻祗园。
吾心忧喜因民托,净业尘缘总漫论。
七言律诗
雩祀躬修不敢康,灵坛登陟肃诚将。
燎烟晻霭连云气,曙色侵寻朗烛光。
式礼莫愆仪秩秩,晞旸含润露瀼瀼。
祈甘频幸叨嘉贶,保泰心殷敬倍常。
七言律诗
敬举常雩蒇事回,仙壶咫尺暂徘徊。
花含宿雨迎雕辇,树张(去声)清阴覆曲台。
水阔凫依宁北去⑴,堂深燕贺定南来。
载赓锡宴传佳话,绘壁流连几住回⑵。
⑴ 凫雁以春候北向至塞外换羽育卵液池水阔有留集于此者故特纪之
⑵ 丙寅秋八月赐宗室群臣宴于惇叙涵元二殿联句赋诗并命画苑臣绘图黏于壁间以纪其盛
七言律诗
阵雨洒空风遌之,晴空几缕纷珠丝。
多多益喜方希泽,戚戚生愁又蹙眉。
祈岁念还怜我切,悯农心岂冀人知。
可参患失情殷处,每在将然未定时。
七言律诗
浴佛佳辰梵帙传,玉栏金井药香天。
每因此日思前日,信是欣缘酿戚缘。
才喜云笼芒欲濯,又虞风擘絮如颠。
纷来底识安心竟,静礼堂堂月相莲。
七言律诗
静参画意初无句,得句原非画外求。
漫步林扉寻别墅,请看泉箔落平流。
一天玉露八章景,几树金风万古秋。
薄暮苍然群籁息,只疑远浦有归舟。
墓在瓮山好山园之东昔年营园时以其逼近园门故培土为山其上以藏之闻其为楚材之墓久矣使阅时而湮灭无传岂所以褒贤劝忠之道哉因命所司仍其封域之制并为之建祠三间使有奠馈申酌之地并命汪由敦为碑记而题之诗如左
曜质潜灵总幻观,所嘉忠赤一心殚。
无和幸免称冥漠,有墓还同封比干。
窀穸即仍非改卜,堂基未没为重完。
摛文表德辉贞石,臣则千秋定不刊。
七言律诗
不乐情怀每怆神,思量排遣转频频。
惕乾不息无他诿,邂逅相仍有底因。
渐益年华知爱子,常筹雨泽为勤民。
閒开梵帙消繁虑,却愧根难净六尘。
七言律诗
有泉山自觉生动,不雨树犹常润沾。
的是画家能尔处,却因诗句显为拈。
野田负郭看鳞次,列嶂凌云见玉尖。
拟傍疏林茅屋下,焚香趺坐读华严。
往清河奠超勇襄亲王固伦额驸策楞
七言律诗
灵舆肃肃驻河濆,归殡佳城别塞云。
即此始终怀大义⑴,果然卓荦轶前闻。
中年自是伤哀乐,此日何堪哭戚勋。
见说漠陲将发引,犹教血泪洒三军。
⑴ 额驸在日曾奏闻今其皇考愿于身殁后仍归京师合葬大长公主园寝子奏请朕既允奏并命一切丧仪皆如宗室亲王之例官为经理云
七言律诗
麦虽虚望胜常年⑴,迩日忧心在大田。
稍幸新秧群出土,均需厚泽沛由天。
盻将润溽泥无蚓,迅矣时光树有蝉。
谁道清和堪畅志,焦劳五内镇如煎。
⑴ 北方春雨例属艰致故麦收每歉农家亦不以此为重今春正二月间膏泽时沛满望十分收麦而四月内复缺雨麦收分数已减然较之向年犹为稍胜云
七言律诗
跃龙邸第象筵施,来往因缘每驻兹。
漫拟福田缘有为,藉非佛地更何宜。
盆榴宛复簪符节,庭草犹然拜训时。
即我而今知爱子,云天仰睐邈含悲。
七言律诗
酒添奠处心添痛⑴,痛泪杯盈共酒盈。
母子东西曾不隔,别离今古若为情。
浴兰酌艾风光近,银蒜琼蒲节物迎。
况复麦田殷待泽,谁能强遣破愁城。
⑴ 前岁去岁惟致奠亲孝贤皇后今岁又添皇长子定安王之戚足见余怀矣
七言律诗
渚蒲摇绿榭榴丹,画舫飞云度镜澜。
懒听韶茎缘待泽,强酬节物为承欢。
又临此日还簪艾,更忆前尘罢浴兰。
宛转景光合追赏,年来偏觉感多端。